આ અંગે મળતી માહિતી અનુસાર સુયત જિલ્લાના માંગરોલ તાલુકાના આંબાવાળી ગામે નવા ફળીયામાં રહેતા તેમજ મોસાલી ખાતે પેટ્રોલ પંપ પર નોકરી કરતા આશીષ શુકર ચૌધરી (૩૦) ગત સોમવારે પોતાના ગામથી સુરત વરાછા રોડ ખાતે રહેતા સાઢુ ભાઇને ત્યાં ગયો હતો. રાત્રી રોકાણ કરી મંગળવારે સુરત થી પરત ફરેલા આશીષ ચૌધરીની મૃત હાલતમા લાશ આજે સાંજે કામરેજ તાપી નદીના કીનારે થી મળી આવી હતી. બનાવની જાણ પોલીસને થતા ઘટના સ્થળે દોડી જઇ મૃતકના પેન્ટના ખીસ્સા માંથી સીમ કાર્ડ મળી આવ્યુ હતુ પોલીસે જે આધારે તપાસ કરતા ઉપરોકત આશીષની ઓળખ થઇ પરીવાર કામરેજ દોડી આવ્યો હતો. મૃતકના પિતા શુકર ચૌધરીએ પોલીસ નિવેદનમાં પોતાના પુત્ર આશીષના આશરે પાંચ વર્ષ પુર્વે લગ્ન થયા હોય પત્ની પ્રીયંકા સાથેના લગ્ન જીવન દરમ્યાન આશીષને સંતાનમાં બે પુત્ર હોય છેલ્લા કેટલાક સમય થી પતિ પત્ની વચ્ચે ઘર કંકાસ ચાલી રહ્યો હતો. છાશવારે દંપતિ વચ્ચે થતા ટકરાવ તેમજ કલેહનુ પિતા શુકર ચૌધરી સમાધાન કરી આપતા હતા. પરંતુ રોજના ઘર કંકાસ થી કંટાળી ગયેલા આશીષે સુરત વરાછા થી મંગળવારે આવી કામરેજની હદમાંથી પસાર થતી તાપી નદીના ઘસમસતા પાણીમાં મોતની છલાંગ લગાવી દીધી હતી. આજે સાંજે કામરેજ પોલીસે મૃતકના પેન્ટમાંથી મળેલા સીમનાં આધારે માંગરોલ ખાતેથી પરીવાર જનોને બોલાવતા દોડી આવેલા પિતા શુકર ચૌધરી પોતાના પુત્રની લાશ જાઇ ભાંગી પડયા હતા. શુકર ચૌધરીએ પતિ પત્ની વચ્ચેના ઝગડામાં પોતાનો પુત્ર ગુમાવ્યો હોવાનો વલોપાત પોલીસ સમક્ષ કર્યો હતો. કામરેજ પોલીસે અકસ્માત મોતનો ગુનો નોધી આગળ ની તપાસ હાથ ધરી છે.